IPOH - Jabatan Pengangkutan Jalan (JPJ) negeri Perak mengeluarkan 250 saman kepada pengguna jalan raya atas pelbagai kesalahan dalam Operasi Khas Motosikal sempena Op Hari Raya Aidilfitri 2014 di seluruh negeri semalam.

Dalam operasi selama tiga jam bermula pukul 9 malam itu, agensi itu turut mengeluarkan 78 notis arah periksa, 30 notis Larangan Penggunaan Kenderaan (PG1) dan tiga lain-lain notis.

Ketua Bahagian Penguat kuasa JPJ negeri, Abdul Aziz Abdul Malek berkata operasi itu diadakan di beberapa lokasi iaitu Jalan Kuala Kangsar, Ipoh; Kilometer 3 Jalan Kamunting-Air Putih; Kilometer 4 Seri Manjung-Lumut; Kilometer 7 Jalan Maharajalela, Teluk Intan; Kilometer 1 Gerik-Baling; dan Plaza Tol Bidor.

"Kita memeriksa 1,567 buah kenderaan sepanjang tiga jam operasi bermula pukul 9 malam tadi. Daripada jumlah itu, sebanyak 322 buah kenderaan diambil tindakan dan sebuah motosikal disita," katanya dalam satu kenyataan di sini hari ini.

Beliau berkata dua lelaki berusia 23 dan 32 tahun ditahan kerana positif dadah.

Operasi Khas Motosikal itu disertai 119 pegawai dan anggota JPJ Perak serta 16 anggota Agensi AntiDadah Kebangsaan (AADK), katanya.

Bercakap kepada pemberita ketika meninjau perjalanan operasi itu, Abdul Aziz berkata operasi khas selama dua minggu bermula 21 Julai hingga 5 Ogos ini menumpukan penguatkuasaan terhadap motosikal dan kenderaan perkhidmatan awam.

Beliau berkata JPJ Perak telah melakukan pemeriksaan awal di sembilan depoh bas di negeri ini dengan 120 buah bas telah diperiksa dan didapati lima buah bas gagal dalam pemeriksaan tayar.

"Bas yang dikenal pasti ini telah diminta untuk menggantikan tayar masing-masing jika mahu beroperasi semasa musim perayaan," katanya.

JPJ Perak juga turut menempatkan anggota di empat buah terminal iaitu Terminal Amanjaya, Ipoh; Terminal Bas Kamunting Raya, Taiping; Terminal Bas Intan, Teluk Intan dan Terminal Bas Lumut untuk menjalankan pemeriksaan sepanjang tempoh operasi. - BERNAMA