<p style="text-align: left;">KUALA TERENGGANU - Majlis Agama Islam dan Adat Istiadat Melayu Terengganu (Maidam) mengutip bayaran zakat berjumlah RM121.04 juta sehingga 31 Dis lepas, mengatasi sasaran awal RM120 juta.</p>
<p style="text-align: left;">Pengarah Jabatan Baitulmal Maidam Mohd Noor Mohamad berkata trend pembayaran zakat pada Disember sering mencatatkan jumlah peningkatan mendadak berbanding bulan-bulan lain sepanjang tahun lepas.</p>
<p style="text-align: left;">"Dalam tempoh dua hari terakhir Disember, Maidam berjaya mengutip RM6 juta dan kami yakin banyak pihak berminat membayar zakat di negeri ini kerana bilangan penduduk miskin dan golongan asnaf yang masih ramai, tambahan pula Maidam kerap turun padang berjumpa dengan golongan asnaf.</p>
<p style="text-align: left;">"Kami yakin melalui kempen dan pengagihan bantuan berterusan kepada golongan asnaf akan mencetuskan kesedaran di kalangan lebih ramai lagi pembayar zakat untuk menunaikan tanggungjawab mereka," katanya kepada Bernama di sini hari ini.</p>
<p style="text-align: left;">Pada tahun 2012, Maidam mengutip zakat sebanyak RM107.7 juta, mengatasi sasaran kutipan awal sebanyak RM100 juta.</p>
Daripada jumlah itu beliau berkata RM52.8 juta dikutip daripada zakat pendapatan, zakat harta (RM6.7 juta), zakat tanaman (RM381,000), zakat simpanan (RM20.7 juta) dan zakat ternakan (RM91,000).
<p style="text-align: left;">Sebanyak RM33.6 juta dikutip daripada zakat perniagaan, zakat galian (RM3,096), zakat emas perhiasan (RM769,000) dan zakat fitrah (RM5.8 juta).</p>
<p style="text-align: left;">"Pada tahun ini pula, Maidam menyasarkan kutipan zakat sebanyak RM130 juta dan akan memberi fokus terhadap zakat perniagaan pula.</p>
<p style="text-align: left;">"Pada tahun 2012 dan 2013, Maidam memberi tumpuan kepada kempen zakat pendapatan, hasilnya jumlah kutipan zakat pendapatan meningkat kepada RM52.8 juta, peningkatan RM10.3 juta berbanding tahun 2012 iaitu RM42.5 juta," katanya. - BERNAMA</p>