TOKYO - Sempena ulang tahun ke-69 pengeboman ke atas Hiroshima, Datuk Bandarnya, Kazumi Matsui mempelawa Presiden Amerika Syarikat, Barack Obama dan pemimpin dunia lain supaya melawat bandar raya berkenaan bagi melihat sendiri kesan bom atom itu.

Semalam kira-kira 45,000 orang menghadiri upacara itu di Taman Peringatan Keamanan Hiroshima berhampiran pusat pengeboman 1945 itu yang mengorbankan lebih 140,000 orang.

Pengeboman ke atas Nagasaki tiga hari kemudian mengorbankan 70,000 orang lagi, yang mendesak Jepun supaya menyerah kalah.

Perdana Menteri Shinzo Abe, berkata sebagai negara tunggal yang menghadapi serangan nuklear, Jepun berasa bertanggungjawab untuk menggesa agar senjata nuklear dimusnahkan. - AP