KUALA LUMPUR - Perkhidmatan monorel di antara Stesen Monorel Imbi dan Stesen Monorel Hang Tuah dibekukan buat sementara waktu berikutan kejadian terowong bawah tanah yang sedang dalam pembinaan di persimpangan lampu isyarat Jalan Imbi berhampiran Jalan Pudu di sini runtuh pukul 10.38 pagi tadi.

Ketua Pegawai Eksekutif Rapid Rail Sdn. Bhd. (Rapid Rail), Khairani Mohamed berkata, berikutan langkah itu, perkhidmatan monorel akan hanya beroperasi di antara Stesen Monorel Titiwangsa dan Stesen Monorel Imbi dan antara Stesen Monorail KL Sentral dan Stesen Monorel Hang Tuah buat masa ini.

"Perkhidmatan bas RapidKL disediakan untuk membantu pengguna monorail antara Stesen Monorel KL Sentral dan Stesen Monorel Titiwangsa. Kekerapan waktu perkhidmatan bas ini bagaimanapun tertakluk kepada keadaan trafik yang terjejas akibat insiden itu," katanya melalui satu kenyataan media hari ini.

Khairani berkata, berdasarkan maklumat pihak bomba, terowong itu dipercayai sebahagian daripada projek laluan bawah tanah Pudu oleh Dewan Bandaraya Kuala Lumpur (DBKL).

Menurutnya, bomba menasihatkan RapidKL menghentikan sementara perkhidmatan antara Stesen Monorel Hang Tuah dan Stesen Monorel Imbi bagi mengelak impak hakisan tanah yang lebih teruk.

Bagaimanapun, katanya, tiada sebarang petunjuk struktur monorel terjejas akibat kejadian kerana kontraktor telah meletakkan alat pemantauan pada binaan monorel berhampiran tapak kerja terowong tersebut. - mynewshub.my