GUATEMALA - Lima maut dalam satu kejadian tanah runtuh berikutan hujan lebat di Guatemala, kata pihak berkuasa.

Menurut pihak berkuasa itu, penduduk di kawasan bandar itu digesa untuk mengambil langkah berjaga-jaga berikutan hujan kilat dijangka berterusan pada minggu ini.

Pengarah Pejabat Kebangsaan bagi Pengurangan Bencana, Alejandro Maldonado berkata, satu kejadian tanah runtuh berlaku berikutan hujan lebat mengorbankan lima ahli keluarga pada hujung minggu di wilayah Huehuetenango.

Beliau berkata, jiran-jiran keluarga itu dan pasukan penyelamat menyelamatkan anjing milik keluarga berkenaan selepas sebahagian badan haiwan itu ditimbus tanah selama lebih 18 jam.

Maldonado berkata, beberapa sungai dengan arus yang deras telah memecah benteng sistem saliran, sekurang-kurangnya di empat wilayah barat negara itu.

Bagaimanapun katanya, setakat ini tiada banjir besar yang dilaporkan oleh pihak berkuasa.

Jabatan pendidikan telah menangguhkan sesi persekolahan di sembilan wilayah selama dua hari berikutan cuaca buruk itu. - AP