KUALA LUMPUR - Seorang lelaki yang mengaku dirinya ketua sayap bahagian sebuah parti politik di Kelantan hari ini dijatuhkan hukuman penjara 16 bulan setelah mengaku bersalah terhadap tiga pertuduhan memiliki dadah.

Majistret Nurul'Ain Abdul Rahim memerintahkan Ramli Awang, 44, menjalani hukuman secara berasingan iaitu lapan bulan penjara bagi pertuduhan pertama, lima bulan pertuduhan kedua dan tiga bulan pertuduhan ketiga.

Bagi pertuduhan pertama, Ramli, yang berasal dari Jeli, dituduh di bawah Seksyen 12(2) Akta Dadah Berbahaya kerana memiliki 1.72 gram heroin dan monoacetylmorphine.

Bagi pertuduhan kedua, dia dituduh memiliki kanabis seberat 1.74 gram, manakala bagi pertuduhan ketiga, Ramli dituduh memiliki methamphetamine seberat 0.13 gram.

Dia didakwa melakukan ketiga-tiga kesalahan itu di kawasan Kampung Limau, Jalan Dewan Sultan Sulaiman di sini pada 9.50 pagi, 12 Mei lalu.

Ketika memohon hukuman ringan, Ramli berkata ketika ditahan, dia berada di Kuala Lumpur untuk menziarah ibunya yang sakit di hospital.- BERNAMA