PASIR MAS - Polis melumpuhkan 'Geng Kerol' yang aktif mencuri motosikal di beberapa negeri termasuk Kelantan, selepas memberkas enam individu termasuk ketua kumpulan, dalam operasi khas yang dilancar 15 Mei lalu.

Ketua Jabatan Siasatan Jenayah Kelantan ACP Lai Yong Heng berkata enam lelaki terbabit berusia antara 21 dan 32 tahun diberkas di sekitar Kota Bahar dan Bachok.

"Seorang daripada mereka merupakan ketua kumpulan yang dikenali sebagai 'Kerol', berusia 20-an. Kita juga menemui 120 rangka motosikal curi yang dibuang di sebatang sungai di Bachok serta di beberapa buah rumah," katanya dalam sidang media, di sini hari ini.

Menurut Lai, geng itu aktif mencuri motosikal di Kelantan, Pulau Pinang, Perak, Terengganu dan Johor sejak setahun lalu.

Motosikal terbabit kemudian dilerai dan komponennya dijual dan antara yang paling banyak dicuri oleh geng ini ialah motosikal jenis Honda EX5, katanya.

"Polis menganggarkan nilai motosikal yang dicuri itu mencecah RM300,000," katanya sambil menambah polis sedang memburu saki-baki anggota kumpulan itu. - BERNAMA