KUALA LUMPUR - Datuk Seri Dr. Noorul Ainur Mohd. Nur dilantik sebagai Ketua Setiausaha Kementerian Sains, Teknologi dan Inovasi (MOSTI) bermula semalam.

MOSTI dalam satu kenyataan media memberitahu, Noorul Ainur menggantikan Datuk Dr. Rosli Mohamed yang bercuti sebelum bersara secara pilihan.

“Noorul Ainur mempunyai latar belakang pendidikan doktor falsafah daripada The City University of New York dan telah berkhidmat dalam perkhidmatan awam selama 32 tahun.

”Beliau juga pernah berkhidmat selama dua tahun sebagai Penasihat Kanan I, Bank Dunia, Washington DC,” kata kenyataan itu.

Justeru, MOSTI berharap warga kementerian itu memberi sokongan ke atas Noorul Ainur untuk menjayakan Program Transformasi MOSTI sebagai inisiatif strategik dan komprehensif.

Ia juga bagi memacu MOSTI ke arah memberi perkhidmatan yang lebih cemerlang dalam sains, teknologi dan inovasi.

Noorul Ainur sebelum ini merupakan Ketua Setiausaha, Kementerian Pembangunan Wanita, Keluarga dan Masyarakat (KPWKM). - mynewshub.my