Johor Bahru - Polis Johor berjaya merampas sejumlah dadah pelbagai jenis bernilai kira-kira RM600,000 selepas menangkap seorang lelaki berusia 50 tahun dalam satu serbuan di sebuah rumah dekat Taman Sentosa di sini Jumaat lalu.

Ketua Polis Johor Datuk Mohd Mokhtar Mohd Shariff berkata, polis turut merampas wang tunai bernilai RM20,000 dan sebuah kereta jenis Volvo S60 bernilai kira-kira RM30,000 milik suspek.

Katanya, serbuan pada 9.45 malam itu dilakukan oleh sepasukan pegawai dan anggota Bahagian Narkotik Ibu Pejabat Daerah Johor Bahru Selatan.

"Hasil pemeriksaan polis berjaya menjumpai dan merampas 1,003 kilogram Syabu, 2,500 biji pil estacy dab 2,950 Estasy yang keseluruhannya bernilai RM600,000.
"Dadah dirampas dipercayai untuk pasaran tempatan yang mampu digunakan oleh seramai 7,500 penagih dan suspek kini ditahan reman selama seminggu hingga 25 Julai ini untuk siasatan lanjut," katanya.
Beliau berkata demikian pada sidang media di Ibu Pejabat Kontinjen (IPK) Johor di sini, hari ini.

Beliau berkata, usaha masih dijalankan untuk mengesan rakan jenayah suspek yang lain. - <strong>myMetro Online</strong>