KUALA LUMPUR: Malaysia Airports Holdings Bhd (MAHB) menutup sementara sembilan parkir pesawat - K2-K18 - di klia2 selepas dinasihatkan oleh Kuala Lumpur Aviation Fuelling System (KAFS) bahawa berlaku penurunan tekanan dalam sistem penyaluran minyak kepada pesawat.

“Selaku operator lapangan terbang yang mementingkan keselamatan lapangan terbang dan penumpang, MAHB memandang serius perkara ini.

“Walaupun ia tidak menimbulkan kebimbangan, tindakan ini dilakukan sebagai langkah berhati-hati, selain membolehkan KAFS membuat pemeriksaan terperinci,” kata operator lapangan terbang itu menerusi satu kenyataan hari ini.

Ia berkata penutupan sementara ruang K2-K18 dianggarkan sehingga tengah malam Ahad (3 Ogos ini) dan MAHB akan dibantu oleh KAFS dalam melaksanakan sebarang kerja membaik pulih.

MAHB sudah mengadakan pertemuan dengan semua pihak berkepentingan, termasuk pengusaha syarikat penerbangan utama yang beroperasi di klia2, bagi memberikan maklumat terkini.

Ia tidak menjangkakan sebarang gangguan besar dalam operasi lapangan terbang memandangkan terminal berkenaan mempunyai ruang parkir yang mencukupi untuk digunakan oleh syarikat-syarikat penerbangan.

Berdasarkan prosedur operasi, MAHB sudah memaklumkan perkara itu kepada Jabatan Alam Sekitar. - BERNAMA