KUANTAN - Dua beranak maut selepas kereta dinaiki mereka bertembung dengan sebuah bas ekspres di Km18, Jalan Lipis-Benta dekat Kuala Lipis semalam.

Ketua Polis Daerah Lipis Supt Abdul Razak Hassan berkata dalam kejadian 5.30 petang itu, Mohd Zaim Rasyidi Jusoh, 24, dan ibunya Fatimah Che long, 69, dari Kampung Tasik Permai, Rantau Panjang, Kelantan meninggal dunia di tempat kejadian.

"Sampai tempat kejadian, kenderaan yang dipandu Mohd Zaim dipercayai hilang kawalan dan berpusing-pusing semasa melalui selekoh di situ sebelum bertembung dengan bas berkenaan," katanya ketika dihubungi hari ini.

Beliau berkata, pemandu bas Ezaruddin Tajuddin, 44, dan lapan penumpang bas ekspres itu yang dalam perjalanan dari Kelantan ke Kuala Lumpur, tidak mengalami sebarang kecederaan.

Abdul Razak berkata mayat dua beranak itu dihantar ke Hospital Kuala Lipis untuk bedah siasat. - BERNAMA