KUALA LUMPUR - Majlis Perbandaran Klang (MPK) menjangkakan perolehan sebanyak RM3.4 juta hasil daripada kutipan permit pasar pagi dan malam sepanjang tahun ini.

Yang Dipertua MPK, Datuk Mohammad Yacob berkata, jangkaan itu berdasarkan kadar bayaran permit RM4 sehari yang dikenakan ke atas peniaga pasar pagi dan malam bagi satu petak perniagaan.

"MPK menyasarkan penambahan jumlah kutipan permit pasar pagi dan malam yang diperolehi setahun kira--kira RM3 juta manakala penambahan hasil kutipan permit pasar pagi dan malam tahun ini pula akan meningkat RM400,000.

"Kadar bayaran itu membabitkan tiga jabatan iaitu Jabatan Pelesenan dan Penjaja, Jabatan Penguatkuasa dan Jabatan Perkhidmatan Persekitaran bagi operasi pengurusan keseluruhan pasar malam dan pasar pagi. ," katanya dalam satu kenyataan media hari ini.

Mohammad dalam pada itu memaklumkan, tindakan pemantauan dan kawalan penguatkuasaan di seluruh pasar pagi dan malam dilakukan secara bersepadu bermula Januari lalu dari pukul 3 petang hingga selesai kerja-kerja pembersihan tapak.

Selain itu, katanya, pegawai dari Jabatan Pelesenan dan anggota penguatkuasa turut ditempatkan di tapak pasar malam untuk mengawal lalu lintas, membasmi peniaga tanpa lesen dan peniaga warga asing.

"Besi penghadang dan kon akan diletakkan di sempadan tapak pasar malam dan juga kawasan-kawasan larangan berniaga bagi memastikan tiada limpahan peniaga di luar petak," katanya. - mynewshub.my