<p style="text-align: justify;">SYDNEY - Kerajaan Australia mengumumkan semalam bahawa ia mahu meningkatkan usia kelayakan pencen kepada 70 tahun menjelang tahun 2035 bagi membantu menangani masalah pertambahan warga emas di negara itu.</p>
<p style="text-align: justify;">Usia kelayakan pencen tersebut adalah yang tertinggi dalam kalangan negara maju.</p>
<p style="text-align: justify;">Ketua Perbendaharan Australia, Joe Hockey berkata, kerajaan sebelum ini merancang untuk menaikkan usia pencen daripada 65 tahun kepada 67 tahun pada 2023 manakala pentadbiran sekarang yang diterajui oleh Perdana Menteri Tony Abbott pula mahu melanjutkannya kepada 70 tahun menjelang 2035.</p>
<p style="text-align: justify;">"Kami mahu menaikkan umur penerimaan pencen kepada 70 tahun dan akan melakukannya dalam tempoh 21 tahun," kata Hockey.</p>
<p style="text-align: justify;">Kerajaan Australia tidak menetapkan had umur persaraan tetapi undang-undang sedia ada menyatakan golongan lelaki layak menerima pencen pada usia 65 tahun dan 60 tahun untuk wanita. - AFP</p>