KUALA LUMPUR - Pejabat Penyimpan Mohor Besar Raja-Raja Malaysia menetapkan hari ini sebagai tarikh melihat anak bulan bagi menentukan awal Ramadan tahun ini.

Pengerusi Panel Pakar Falak, Datuk Othman Mustapha berkata, Malaysia akan menggunakan kaedah rukyah (cerapan) dan hisab (hitungan) berpandukan kriteria imkanur rukyah (kebolehnampakan) untuk tujuan itu.

“Kaedah ini juga telah dipersetujui oleh negara-negara anggota Pertemuan Tidak Rasmi Menteri-Menteri Agama Negara Brunei, Indonesia, Malaysia dan Singapura (Mabims).

“Analisis data berpandukan kepada kriteria Imkanur-Rukyah adalah hilal dianggap boleh kelihatan apabila kiraan memenuhi salah satu daripada syarat iaitu ketika matahari terbenam, ketinggian anak bulan di atas ufuk tidak kurang daripada 2° dan jarak lengkung bulan-matahari tidak kurang daripada 3° atau ketika bulan terbenam, umur anak bulan tidak kurang daripada lapan jam selepas ijtimak berlaku,” katanya dalam satu kenyataan media hari ini.

Othman berkata, stesen rujukan yang digunakan dalam pengumpulan data untuk analisis di Tanjung Atiam, Sabah bagi stesen yang paling timur dan di Tanjung Chinchin, Langkawi bagi stesen yang paling barat.

Jelasnya, kedua-dua stesen rujukan itu dipilih berdasarkan kesesuaian kedudukan geografinya yang boleh dijadikan asas sebagai merangkumi seluruh Malaysia.

Beliau dalam pada itu memaklumkan, hari melihat anak bulan Ramadan bagi negara-negara Mabims yang lain juga pada tarikh yang sama.

Bagaimanapun, katanya, tarikh sambutan awal Ramadan, Syawal dan Zulhijjah antara negara itu masih tertakluk kepada pemerintah masing-masing dengan Brunei menggunakan kaedah rukyah, Singapura menggunakan hisab manakala Malaysia dan Indonesia menggunakan Rukyah dan Hisab.

“Atas faktor tersebut berlaku keadaan di mana wujud pihak yang mendahului perisytiharan kerajaan dalam menetapkan awal Ramadan. Ia disebabkan perbezaan kaedah yang diguna pakai dalam menentukan awal Ramadan 1435H berkenaan,” katanya. - mynewshub.my