KUALA LUMPUR - Kedutaan Arab Saudi di Malaysia menaja seramai 35 imam tempatan untuk mengimamkan solat tarawih sepanjang Ramadan ini di masjid-masjid terpilih di seluruh negara.

Ketua Pengarah Jabatan Kemajuan Islam Malaysia (Jakim), Datuk Othman Mustapha berkata, seramai dua imam terbabit akan menjadi imam solat tarawih di setiap negeri kecuali tiga di Sarawak dan lima masing-masing di Selangor dan Wilayah Persekutuan.

"Jakim turut menjemput imam tarawih dari dalam dan luar negara pada tahun ini. Imam jemputan solat tarawih ini akan ditempatkan di Masjid Negara dan Masjid Wilayah Persekutuan di ibu negara serta Masjid Putra dan Masjid Tuanku Mizan Zainal Abidin di Putrajaya.

"Imam tarawih Masjid Negara ialah Syeikh Abdurrahman el-Dousuky Taha Radwan dari Mesir dan imam jemputan bagi Masjid Tuanku Mizan Zainal Abidin ialah Syeikh Dr. Samy Abdul Rahman Al-Fakky dari Mesir dan Mufti Zimbabwe, Syeikh Ismail Musa Menk," katanya dalam satu kenyataan media hari ini.

Othman berkata, imam jemputan bagi Masjid Wilayah Persekutuan adalah Syeikh Romi Al Badawi dari Syria dan Syeikh Muhammad Munjji dari Mesir manakala Masjid Putra Putrajaya menggunakan khidmat Pensyarah Jabatan Tahfiz dan Qiraat Akademi Islam Kolej Universiti Islam Antarabangsa Selangor (KUIS), Ustaz Ikmal Zaidi Hashim Al-Hafiz dan guru Sekolah Kebangsaan Puchong, Ustaz Shamsulrijan Uwais Al-Qarny Ali Al-Hafiz.

Menurutnya, kesemua imam tarawih itu dijadualkan mengimamkan masjid berkenaan selama 30 hari sepanjang bulan Ramadhan dan tujuan imam jemputan dari luar negara pula sebagai meraikan jemaah yang merindui kefasihan dan kelunakan alunan bacaan al-Quran orang arab.

Beliau turut memaklumkan bahawa kesemua masjid utama di bawah Jakim akan menganjurkan pelbagai aktiviti bagi mengimarahkan bulan Ramadan termasuk majlis berbuka puasa, edaran bubur lambuk, program tadarus, qiamullail dan tazkirah.

&nbsp;