KOTA KINABALU - Sabah Electricity Sdn Bhd (SESB) mengerahkan lebih 500 warga kerjanya bertugas 24 jam sehari mengikut syif sepanjang Aidilfitri ini bagi meminimumkan gangguan bekalan elektrik.

SESB, dalam kenyataan hari ini, berkata 400 daripada mereka adalah pekerja di bahagian pembahagian.

"Dengan adanya pemantauan dan persediaan ini maka sebarang gangguan akan dapat dikurangkan ke tahap yang paling minimum," menurut kenyataan berkenaan.

SESB juga yakin beberapa inisiatif yang diambil sebelum ini akan memberi impak positif terhadap sistem bekalan elektrik di seluruh Sabah dan Wilayah Persekutuan Labuan.

SESB meminta pengguna menghubungi talian Hotline SESB di 15454 ataupun 088-515000 jika kawasan mereka terputus bekalan elektrik. - BERNAMA