KEMAMAN - Selepas dua hari bertarung nyawa setelah  kereta yang dipandu terjunam 15 meter dari jambatan Bukit Kuang, di sini, pemandu kenderaan itu meninggal dunia hari ini.

Mangsa Nazlie Ali, 27, mengalami kecederaan parah pada bahagian kepala meninggal dunia ketika menerima rawatan di Hospital Tengku Ampuan Afzan (HTAA), Kuantan pada 8.30 pagi ini.

Dalam insiden pukul 4.45 petang Selasa itu, mangsa yang berasal dari Marang memandu bersendirian dan dipercayai terbabas di KM149, Jalan Kuala Terengganu-Kuantan sebelum melanggar besi penghadang jambatan Bukit Kuang.

Rempuhan kuat itu menyebabkan kereta mangsa menjunam sebelum terhempas ke tanah setinggi 15 meter yang menyebabkan mangsa tidak sedarkan diri sebelum dikejarkan ke Hospital Kemaman.

Ketua Polis Daerah Kemaman Che Suza Che Hitam ketika dihubungi mengesahkan kejadian itu dan meminta pihak tidak bertanggungjawab menghentikan khabar angin yang mengatakan mangsa adalah suspek yang terbabit dalam kejadian jenayah.

"Polis telah membuat semakan dan mengesahkan mangsa bukanlah suspek yang dikehendaki sebagaimana khabar angin yang tersebar luas di media sosial.

Perbuatan ini amat dikesali kerana mendatangkan aib kepada mangsa dan keluarganya," kata beliau. - BERNAMA