GEORGETOWN - Polis merampas 30 komputer yang telah diubah suai untuk permainan judi dan menahan lima orang termasuk dua wanita dalam serbuan serentak di dua premis di Paya Terubong di sini.

Ketua Polis Daerah Timur Laut, Asisten Komisioner Mior Faridalatrash Wahid berkata, dalam operasi dua jam bermula pukul 11.30 malam tadi, pemilik kedua-dua premis yang terletak bersebelahan enggan memberi kerjasama menyebabkan polis terpaksa memecah masuk premis mereka.

"Mereka hanya membenarkan pelanggan tertentu sahaja masuk setelah melihat daripada CCTV (kamera litar tertutup)," katanya kepada pemberita ketika ditemui di lokasi kejadian.

Katanya polis merampas masing-masing 18 dan 12 set komputer yang telah diubah suai beserta dua modem di kedua-dua premis dengan anggaran nilai rampasan berjumlah RM50,000.

Beliau berkata mereka yang ditahan berusia antara 20-an dan 30-an terdiri daripada dua penjaga, tiga pemain judi termasuk seorang lelaki warga Indonesia.

Pemilik premis disiasat mengikut Seksyen 4B (a) Akta Rumah Judi Terbuka 1953 yang memperuntuk hukuman penjara lima tahun atau denda maksimum RM10,000 bagi setiap mesin judi atau kedua-duanya, jika sabit kesalahan, kata Mior Faridalatrash.

Pemain judi pula boleh didakwa mengikut Seksyen 7(2) akta sama yang membawa hukuman penjara sehingga enam bulan dan denda tidak lebih RM5,000. - BERNAMA