KUALA LUMPUR - Lembaga Tabung Haji (TH) hari ini menyerahkan zakat berjumlah RM175,000 kepada 350 asnaf di PPR Desa Renjang Setapak.

Anggota Lembaga Pengarah TH Prof Emeritus Tan Sri Datuk Dr Abdul Shukur Husin berkata, Program Ehsan TH ini bertujuan membantu meringankan beban kepada golongan yang kurang berkemampuan seperti fakir miskin, ibu tunggal, warga emas, anak yatim, dan orang kelainan upaya (OKU) bagi menyediakan keperluan untuk menyambut Syawal.

"Program Ehsan ini akan dianjurkan setiap Ramadan bagi membantu golongan ibu tunggal, warga emas dan OKU daripada golongan miskin di seluruh Malaysia.

"Program ini menjadi landasan kepada TH untuk mendekati dan mengeratkan lagi ikatan silaturahim serta membantu permasalahan yang dihadapi oleh komuniti setempat, kata Shukur kepada media pada majlis sumbangan zakat itu di sini.

Tahun ini, TH menyasarkan agihan zakat berjumlah RM1.7 juta kepada 3,424 golongan asnaf di seluruh negara berbanding tahun lepas sebanyak RM1.6 juta.

Pada majlis itu, TH memberi sumbangan RM500 setiap seorang kepada 18 anak yatim, 50 warga emas, 50 golongan mualaf, 64 ibu tunggal, 71 golongan miskin dan 97 OKU 97. - BERNAMA