KOTA BHARU - Kes kemalangan membabitkan elektrik di negara ini pada tahun lepas menurun kepada 46 kes berbanding 55 pada tahun sebelumnya.

Pengurus Besar (Kuala Lumpur, Utara dan Timur) Bahagian Penghantaran Tenaga Nasional Berhad (TNB), Husaini Husin berkata berdasarkan statistik Suruhanjaya Tenaga, 18 daripada 46 kes itu membabitkan kematian.

"Di Kelantan, sebanyak dua kes kemalangan elektrik dicatatkan bagi 2013 iaitu penurunan sebanyak tiga kes berbanding 2012," katanya kepada pemberita selepas merasmikan Kempen Kesedaran Keselamatan Elektrik TNB 2014 Peringkat Negeri Kelantan di Sekolah Menengah Kebangsaan Putera di sini, hari ini.

Beliau juga berkata pencawang elektrik menjadi lokasi paling banyak merekodkan kemalangan elektrik iaitu 147 kes dalam tempoh 12 tahun sejak 2002.

"Kes ini lebih tinggi disebabkan ada unsur-unsur jenayah, vandalisme dan kecurian dengan mengambil barang-barang logam pada perkakasan tersebut. Pada masa yang sama mereka abaikan keselamatan menyebabkan berlaku kemalangan," katanya.

Beliau berkata pihaknya mengambil pendekatan untuk meneruskan kempen tersebut kepada pelajar sekolah menengah dalam tempoh tiga tahun bermula tahun ini.

"Kempen seumpama ini diadakan sejak 2008 melibatkan guru-guru untuk tempoh tiga tahun pertama, kemudian disasarkan kepada pelajar sekolah rendah untuk tiga tahun seterusnya dan pada tahun ini kita teruskan di sekolah menengah," katanya.

Sementara itu, Ketua Sektor Pengurusan Pembangunan Kemanusiaan Jabatan Pelajaran Negeri Kelantan Rosnah Wan Ibrahim berkata kempen kesedaran itu amat penting terutama di peringkat sekolah menengah memandangkan mereka terdedah kepada penggunaan alat elektrik terutama di makmal.

"Kalau kita lihat pada statistik didapati pelajar adalah golongan yang ketiga terlibat dalam kes-kes kecuaian elektrik jadi program ini saya harap akan memberi impak kepada pelajar supaya mereka tahu apa yang perlu dan tidak perlu dilakukan dalam menguruskan perkara berkaitan elektrik," katanya.

Sebanyak 300 pelajar dari 48 sekolah sekitar Kota Baharu terlibat dalam program itu. - BERNAMA