KUALA LUMPUR - Akaun emel Yahoo peribadi Menteri di Jabatan Perdana Menteri, Dato Mah Siew Keong digodam pihak tidak bertanggungjawab pagi ini.

Setiausaha Akhbar beliau, M.Manimaran berkata, perkara itu disedari apabila satu emel palsu kononnya daripada akaun emel itu disebarkan kepada orang ramai.

"Satu emel palsu berbentuk permohonan bantuan kewangan telah dihantar kepada semua alamat emel dalam akuan Menteri.

"Kandungan emel itu memohon penerima emel itu menyalurkan bantuan kewangan kepada Siew Keong untuk menyelamatkan diri daripada tunggakan bil penginapan hotel dan tiket penerbangan balik ke Malaysia dari Ukraine," katanya dalam satu kenyataan media hari ini.

Manimaran berkata, Pejabat Menteri itu menafikan kandungan dalam emel tersebut dan memaklumkan menteri tersebut berada dalam keadaan selamat.

Justeru, katanya, Siew Keong menyeru agar semua pihak bertenang dan menasihati orang ramai untuk mengabaikan emel palsu tersebut.

"Pejabat YB Menteri telah mengambil tindakan yang sewajarnya untuk menangani masalah ini.

"Satu laporan polis telah dibuat di Ibu Pejabat Polis Daerah (IPD) Cheras pukul 4 petang ini dan memohon polis mengambil tindakan susulan," katanya. - mynewshub.my

&nbsp;

&nbsp;