California - `Udara segar’ itu ayat pertama yang terpacul dari mulut Bonnie selepas dia berjaya dibawa keluar dari rumahnya bagi menaiki ambulans ke hospital.

Bonnie, sudah tujuh tahun terperap di dalam rumah dan tidak dapat keluar dari situ akibat kegemukan dengan beratnya mencecah 294 kilogram.

Dengan berat tersebut, bayangkan betapa sukar baginya untuk menikmati cahaya matahari di luar.

Bonnie mula menjadi gemuk selepas ibunya meninggal dunia. Sejak itu dia enggan keluar rumah dan kesedihannya semakin bertambah apabila bapanya pula meninggal dunia dua tahun selepas itu.

Akibatnya, badannya bagai dipam-pam dan segala urusan harian dikendalikan oleh anak perempuannya, Jamesha.

Namun melalui rancangan Own, Iyanla: Fix My Life, Bonnie telah membuka mata mengenai kehidupan dan bersetuju untuk mendapatkan rawatan akibat kegemukannya.

Bagaimanapun untuk membawa dia menaiki ambulans, bukan perkara mudah kerana lubang terpaksa ditebuk melalui dinding bilik tidurnya sebelum dia dibawa menaiki ambulans khas.

Dia kini menjalani terapi khas di hospital USC dan mengikuti diet khas kerana terlalu gemuk.

Setakat ini dia berjaya mengurangkan 34 kilogram dan dijangka dapat berjalan dalam tempoh sebulan.