KUALA LUMPUR - Mesyuarat pertama Pasukan Petugas Khas untuk menangani peningkatan kes demam denggi pada 14 Julai ini akan di pengerusikan oleh Timbalan Perdana Menteri, Tan Sri Muhyiddin Yassin.

Menteri Kesihatan, Datuk Seri Dr. S.Subramaniam berkata, mesyuarat itu akan melibatkan pelbagai kementerian termasuk kerajaan negeri, pihak berkuasa tempatan dan agensi lain.

"Mesyuarat seperti ini pernah diadakan pada 20 September 2010 lalu semasa wabak denggi melanda pada tahun tersebut. Pasukan ini ditubuhkan untuk melaksanakan langkah yang lebih berkesan bagi menangani peningkatan kes dan wabak denggi di negara ini.

"Penubuhan pasukan ini akan membantu Kementerian Kesihatan menangani isu-isu denggi diluar bidang kuasa kementerian itu seperti pengurusan sampah, pengurusan tapak binaan yang melibatkan pihak kontraktor atau pemaju, struktur bangunan yang menjadi tempat pembiakan aedes dan sistem perparitan yang tidak diselenggara," katanya dalam satu kenyataan hari ini.

Subramaniam dalam pada itu berkata, peningkatan kes denggi disebabkan pelbagai faktor seperti persekitaran tidak bersih, perubahan serotaip virus denggi, faktor pergerakan manusia, perubahan cuaca, urbanisasi dan aktiviti kawalan bagi mengawal transmisi jangkitan.

Justeru, beliau menggariskan enam perkara yang perlu diamalkan bagi menangani wabak denggi seperti berikut:

1) Orang ramai perlu menjalankan aktiviti ‘cari dan musnah’ tempat pembiakan aedes di sekitar kediaman masing -masing seminggu sekali.

ii) Mengamalkan kaedah perlindungan diri seperti memakai baju berlengan panjang dan seluar panjang, menggunakan repelan bagi mencegah gigitan nyamuk aedes, mengelakkan aktiviti luar antara pukul 5 hingga 7 pagi dan 5 hingga 7 petang semasa nyamuk aktif menggigit.

iii) Mengguna semburan aerosol untuk menghapuskan nyamuk aedes di dalam rumah terutama pada waktu nyamuk aktif menggigit.

iii) PBT perlu memastikan persekitaran awam adalah bersih dan pengurusan kutipan sampah diuruskan secara berjadual sekurang-kurangnya tiga kali seminggu.

iv) PBT meningkatkan aktiviti pembersihan di kalangan komuniti serta bersama agensi Iain.

v) Setiap individu dan masyarakat dinasihatkan supaya menjaga kebersihan persekitaran dan tidak membuang sampah merata-rata.

Katanya, pengamal perubatan swasta pula di minta membuat pemeriksaan terhadap pesakit yang demam dengan teliti dan menjalankan ujian pengesahan bagi kes yang disyaki denggi.

"Pengesanan awal denggi dapat menyelamatkan pesakit dari mengalami komplikasi dan tindakan kawalan dapat dilaksanakan dengan segera oleh pihak Kementerian Kesihatan dan PBT," katanya. - mynewshub.my

&nbsp;