KUALA LUMPUR - Mass Rapid Transit Corporation Sdn. Bhd. (MRT Corp) menganugerahkan tiga kontrak projek MRT Sungai Buloh-Kajang bernilai RM67.2 juta kepada tiga syarikat baru-baru ini.

MRT Corp dalam satu kenyataan media memberitahu, penganugerahan itu diputuskan melalui mesyuarat Jawatankuasa Pemerolehan Sehenti (OSPC).

“Kontrak bernilai RM7.4 juta diberikan kepada PTIS Engineering Sdn Bhd. bagi pembekalan, penghantaran. penyeliaan pemasangan, pengujian dan pentauliahan `transformers; untuk semua stesen bawah tanah MRT dan bangunan sampingannya.

“OSPC turut menganugerahkan kontrak bagi reka bentuk, pemerolehan, tatarajah, pemasangan, pengujian dan pentauliahan sistem IT untuk semua stesen bertingkat dan bawah tanah serta depoh MRT Sungai Buloh-Line Kajang (Pakej SBK-S-13) kepada EV-Dynamic Sdn Bhd.. Kontrak termasuk latihan dan dokumentasi sistem itu bernilai
RM44.5 juta,” kata kenyataan itu hari ini.

Menurut kenyataan itu, kontrak bernilai RM15.3 juta untuk bekalan, perolehan, pemasangan, pengujian dan pentauliahan sistem lif bagi semua stesen bawah tanah MRT dan bangunan tambahan (Pakej LS-U) dianugerahkan kepada Eita Lif (M) Sdn Bhd.

Jelas kenyataan itu, penganugerahan tiga kontrak tersebut menjadikan sebanyak 77 pakej kerja projek MRT Sungai Buloh-Kajang telah dianugerahkan setakat ini. - mynewshub.my