KUALA LUMPUR - Seorang pengarah sebuah syarikat minyak dan gas hari ini mengaku tidak bersalah di Mahkamah Majistret di sini atas tuduhan mencederakan isterinya di rumah mereka di Jalan Ampang, awal bulan ini.

Behrang Baghernejad, 37, dituduh mencederakan isterinya Negar Mirzaaliakbar, 33, di Cendana Condo, Jalan Ampang di sini jam 9.30 malam, 8 Julai lalu.

Lelaki yang mempunyai dua kerakyatan iaitu Britain dan Iran didakwa mengikut Seksyen 323 Kanun Keseksaan yang memperuntukkan hukuman penjara maksimum satu tahun atau denda sehingga RM2,000 atau kedua-duanya jika sabit kesalahan.

Timbalan Pendakwa Raya Ooi Chean Ling tidak menawarkan jaminan bagaimanapun menyerahkan budi bicara mahkamah untuk memberikan jaminan terhadap tertuduh dan memohon mahkamah agar tertuduh tidak mengganggu mangsa sehingga kes selesai.

Peguam Gurmukh Singh yang mewakili tertuduh memohon mahkamah membenarkan anak guamnya itu diikat jamin atas alasan tertuduh masih perlu meneruskan tugasnya bagi menyara isteri serta anak mereka yang berusia enam tahun.

Majistret Erry Shahriman Nor Aripin membenarkan tertuduh diikat jamin sebanyak RM2,000 dengan seorang penjamin warganegara Malaysia dan melaporkan diri di balai polis terdekat dua minggu sekali manakala pasportnya diserahkan kepada mahkamah.

Mahkamah turut menetapkan 4 Sept ini untuk sebutan semula kes.

Gurmukh Singh sendiri membayar jaminan tersebut kerana bapa tertuduh yang hadir ke mahkamah hari ini juga seorang warganegara Britain dan Iran.

Isterinya diwakili peguam pemerhati, Mohd Rifahmi Abd Musikim. - BERNAMA