KAMPAR - Naib Presiden Parti Cinta Malaysia (PCM), Datuk Huan Cheng Guan mengikat jamin pemandu mendiang Karpal Singh, C. Selvam sebanyak RM5,000.

Selvam dipenjarakan di Taiping sejak 9 Julai lalu, selepas dia didakwa memandu cuai yang menyebabkan kematian bekas Pengerusi DAP Kebangsaan itu dan pembantu peribadinya Michael Cornelius pada 17 April.

Huan hadir bagi mengikat jamin pada pukul 9.30 pagi Isnin di Mahkamah Majistret Kampar selepas menyediakan draf bank dari bank berdekatan.

"Selvam dijangka dibebaskan dengan ikat jamin dari penjara esok (Selasa) sebelum dibawa ke mahkamah Majistret di sini," Huan kepada pemberita.

"Dia perlu hadir ke mahkamah pada hari Rabu untuk sebutan, dan sehingga itu, saya akan tinggal di Kampar menemaninya sehingga dia mendapatkan seorang peguam."

Ditanya mengapa beliau membayar ikat jamin itu, Huan berkata, beliau melakukannya atas dasar kemanusiaan. - <strong>mStar Online</strong>