KANGAR - Kerajaan akan memberi keutamaan kepada projek-projek yang lebih penting dalam tempoh Rancangan Malaysia ke-11 (RMK-11) mulai 2016 hingga 2020, kata Menteri di Jabatan Perdana Menteri, Datuk Seri Abdul Wahid Omar.

Beliau membayangkan kemungkinan anggaran peruntukan pembangunan di bawah RMK-11 adalah antara RRM250 dan RM260 bilion dengan projek lebih penting didahulukan sebelum diikuti dengan cadangan projek-projek yang lain.

Beliau berkata demikian kepada pemberita selepas mengadakan pertemuan dan sesi dialog dengan barisan exco kerajaan negeri Perlis, dketuai oleh Menteri Besar Datuk Seri Azlan Man dan ketua-ketua jabatan dan agensi kerajaan di sini hari ini.

Abdul Wahid berkata kerajaan pusat menyedari keperluan pembangunan untuk negeri Perlis dan memberi jaminan akan membawa segala cadangan oleh kerajaan negeri itu untuk pertimbangan kerajaan pusat.

Sementara itu, Azlan berkata setiap permohonan projek yang dikemukakan dalam RMK-11 adalah penting kerana semuanya merupakan akujanji kerajaan negeri kepada rakyat semasa Pilihan Raya Umum ke-13, tahun lepas.

Beliau berkata kerajaan negeri mengutamakan projek pembangunan Lembah Chuping sebagai kawasan perindustrian yang dijangka mampu menampung peluang pekerjaan kepada rakyat negeri ini.

Katanya antara projek yang dicadangkan oleh kerajaan negeri dalam RMK-11 ialah projek infrastruktur termasuk membina dan menaik taraf jalan raya, membina sekolah, hospital negeri dan daerah, ibu pejabat polis kontinjen negeri dan daerah serta projek memajukan industri pelancongan termasuk mengindahkan Sungai Perlis.

"Bagaimanapun kerajaan negeri juga sedar tentu soal kewangan yang perlu diagihkan dengan sempurna oleh kerajaan pusat tetap reda dengan apa sahaja keputusan kerajaan pusat nanti," katanya. - BERNAMA