KUALA LUMPUR - Kementerian Kesihatan terpaksa mengambil tindakan drastik untuk menangani masalah denggi yang semakin teruk di Petaling, Selangor dengan mewujudkan sebanyak 32 pasukan kawalan denggi di kawasan berkenaan.

Menteri Kesihatan, Datuk Seri Dr. S.Subramaniam berkata, pasukan kawalan denggi itu akan membantu pihak berkuasa tempatan (PBT) melaksanakan aktiviti kawalan denggi di kawasan tersebut.

“Kementerian Kesihatan berharap usaha ini akan dapat mengurangkan jumlah kes dan kematian denggi di daerah Petaling.

“Selangor merekodkan jumlah kes tertinggi iaitu sebanyak 28,621 kes atau 55 peratus daripada kes keseluruhan manakala daerah Petaling mencatatkan sebanyak 12,518 kes atau 30 peratus daripada keseluruhan kes di Malaysia,” katanya melalui satu kenyataan media hari ini.

Subramaniam berkata, sebanyak 3,142 kes denggi dilaporkan pada minggu lalu menjadikan keseluruhan kes denggi dari Januari hingga 20 Julai lalu sebanyak 51,987 kes.

Menurut beliau, statistik kes denggi tersebut meningkat 252 peratus kes berbanding cuma 14,755 kes itu dicatatkan bagi tempoh sama tahun lalu.

“Bagi tempoh yang sama, sebanyak 94 kematian telah dilaporkan berbanding 29 kematian bagi tempoh yang sama tahun 2013, meningkat sebanyak 65 kematian (224 peratus),” katanya. - mynewshub.my

&nbsp;