KUALA TERENGGANU - Pejabat Perdagangan Dalam Negeri, Koperasi dan Kepenggunaan (PPDNKK) Terengganu tidak menerima sebarang aduan rasmi berhubung kenaikan harga barangan di bazar Ramadan setakat ini.

Pengarahnya Syamsul Badrin Mohshin berkata selagi tidak menerima aduan rasmi, pihaknya tidak boleh mengambil tindakan terhadap peniaga yang menaikkan harga secara melampau.

Ada rungutan yang didengar secara tidak rasmi bahawa peniaga di bazar Ramadan ambil kesempatan naikkan harga secara keterlaluan tapi sehingga kini tiada aduan rasmi, katanya kepada pemberita di sini hari ini.

Terdahulu beliau menyerahkan cek Pelan Insurans 1Malaysia Penjaja dan Peniaga Kecil Nasional (P1MPIN) kepada tiga penjaja yang berdaftar dengan Suruhanjaya Syarikat Malaysia dan Persatuan Penjaja &amp; Peniaga Kecil Melayu Terengganu.

Cek bernilai RM6,500 masing-masing itu diserah kepada waris penjaja yang mengalami kemalangan dan kematian. - BERNAMA