KUALA LUMPUR - Isteri Presiden Republik Tajikistan, Azizamoh Rahmon hari ini melawat Kompleks Kraf di Jalan Conlay di sini.

Beliau yang disambut Pengarah Bahagian Komunikasi Korporat Kraftangan Malaysia Misroni Sulaiman, meluangkan masa kira-kira 40 minit di kompleks itu serta menyaksikan penghasilan tenunan songket dan lukisan batik oleh usahawan kraf.

Beliau turut dibawa melihat Pameran Kraf Warisan Manifestasi Perkahwinan dan Pameran Kraf Warisan Sepanjang Zaman yang sedang berlangsung di kompleks itu.

Presiden Emomali Sharipovich Rahmon dan isteri sedang melakukan lawatan negara empat hari di Malaysia atas undangan Yang di-Pertuan Agong Tuanku Abdul Halim Mu'adzam Shah.

Delegasi Tajikistan itu turut disertai Menteri Luar Aslov Sirodjidin, Menteri Pembangunan Ekonomi dan Perdagangan Rahimzoda Sharif, Menteri Pendidikan dan Sains Said Nuriddin, pegawai kanan kerajaan dan ahli perniagaan.

Ini merupakan lawatan negara pertama Rahmon ke Malaysia sejak terjalinnya hubungan diplomatik antara Tajikistan dan Malaysia pada 1992. - BERNAMA