RIYADH - Jumlah korban akibat Sindrom Pernafasan Asia Barat (MERS) di Arab Saudi meningkat kepada 282 orang, kata Kementerian Kesihatan negara itu.

Peningkatan jumlah kematian itu berlaku selepas pengiraan semula dibuat pihak berkuasa negara berkenaan yang teruk dilanda virus berkenaan.

Kenyataan akhbar kementerian berkenaan berkata, "pengiraan komprehensif" dari 2012 menyebabkan jumlah kematian meningkat. Pada awalnya angka kematian ialah 190 orang manakala jumlah yang dijangkiti meningkat dari 575 kepada 688 orang.

Terdahulu semalam, Kementerian Kesihatan mengumumkan Pemangku menteri, Adel Fakieh memecat salah seorang timbalannya, Ziad Memish tanpa memberikan sebarang alasan.

Fakieh yang sebelum ini memegang jawatan Menteri Buruh diarah memimpin Kementerian Kesihatan selepas bekas menteri, Abdullah al-Rabia dipecat pada April lalu tanpa sebarang penjelasan rasmi. - AFP