PETALING JAYA - Sekumpulan mahasiswa Universiti Malaya (UM) mengadakan protes berikutan pemecatan Dekan Fakulti Sastera dan Sains Sosial, Prof Datuk Dr Mohammad Redzuan Othman, baru-baru ini.

Tindakan terhadap Mohammad Redzuan yang juga Pengarah Kajian Pusat Demokrasi dan Pilihanraya Universiti Malaya atau Umcedel itu dikatakan mempunyai kaitan dengan hasil kajiannya yang tidak memihak kepada kerajaan.

Tidak berpuas hati dengan nasib yang menimpa Muhammad Redzuan yang didakwa dipaksa meletak jawatan, penuntut universiti itu berarak secara aman ke Bangunan Canselori untuk menyerahkan memorandum kepada Naib Canselor UM, Prof Dr Mohd Amin Jalaluddin.

Insiden yang berlaku akhir bulan lalu itu mendorong bekas Timbalan Menteri Pengajian Tinggi, Saiffuddin Abdullah turut meletakkan jawatan dengan segera sebagai Felo Penyelidik Kanan di UM.

Sebelum ini, UM mengeluarkan kenyataan menafikan tempoh perkhidmatan Muhammad Redzuan tidak dilanjutkan kerana campur tangan politik, sebaliknya memaklumkan ia proses biasa. -<strong> mStar Online</strong>