KUALA LUMPUR - Membawa bateri litium-ion dalam kargo pesawat penumpang adalah amalan biasa, kata Persatuan Pengangkutan Udara Antarabangsa (IATA).

Ketua Pengarah dan Ketua Pegawai Eksekutif IATA Tony Tyler bagaimanapun berkata, ia perlu dilakukan mengikut peraturan-peraturan barangan berbahaya.

"Saya tidak tahu jenis bateri litium yang terdapat dalam penerbangan MH370 yang hilang itu tetapi semua jenis bateri litium perlu lulus syarat-syarat ujian yang ketat untuk dibenarkan ke dalam pesawat," katanya kepada pemberita di sini hari ini.

Beliau berkata demikian semasa menjawab soalan mengenai sama ada pesawat penumpang dibenarkan membawa bateri litium-ion sebagai sebahagian daripada kargo.

"Jelas sekali, peraturan-peraturan yang ketat dan syarat-syarat yang meliputi pembungkusan dan pelabelan, perlu diikuti," katanya.

Tyler berkata Malaysia Airlines (MAS) mempunyai rekod yang baik dari segi prestasi keselamatan.

"Ia telah berada dalam pendaftaran IATA sejak 2006 dan pendaftaran semasanya akan dikaji semula pada 2016," katanya.

MAS telah menjelaskan bahawa bateri litium-ion yang dimuatkan ke dalam penerbangan MH370 pada Mac 8 telah mengikut peraturan Pertubuhan Penerbangan Awam Antarabangsa (ICAO) dan keperluan IATA.

Dalam satu kenyataan, syarikat penerbangan itu berkata, barangan itu dikelaskan sebagai barangan tidak merbahaya. - BERNAMA