KINABATANGAN - Pembinaan pagar elektrik dan parit bagi melindungi tanaman daripada dimusnahkan gajah menyebabkan banyak laluan pergerakan hidupan liar itu semakin sempit di sekitar daerah ini.

Ia menyumbang kepada kejadian gajah menceroboh masuk ke kawasan kampung dan memusnahkan tanaman disebabkan kemusnahan habitat semula jadi haiwan itu.

Seorang pakar ekologi dan pergerakan gajah di Kinabatangan, Nurzhafarina Othman berkata pagar elektrik dan parit itu dibuat oleh syarikat ladang kelapa sawit dan penduduk kampung bagi melindungi tanaman mereka dimusnahkan oleh gajah.

"Jumlah gajah di Hilir Kinabatangan menjadi stabil sejak 10 tahun lepas. Bagaimanapun, saiz habitat tersedia untuk gajah (hutan dan padang rumput) berkurangan pada masa sekarang," katanya dalam kenyataan yang dikeluarkan oleh Jabatan Hidupan Liar Sabah hari ini.

Beliau sudah lima tahun mempelajari ekologi dan pergerakan gajah di Kinabatangan dan sedang menyiapkan pengajian di peringkat Doktor Falsafah (PhD).

Dalam insiden terbaru, sekumpulan sembilan ekor gajah terkurung dalam kawasan hutan berhampiran Kampung Sukau dan memasuki kawasan kampung untuk mencari makanan khususnya tanaman penduduk.

Unit Penyelamat Jabatan Hidupan Liar sedang melakukan kerja memindah gajah berkenaan ke kawasan hutan di Sanktuari Hidupan Liar Hilir Kinabatangan.

Pengarah Jabatan Hidupan Liar Sabah Datuk Dr Laurentius Ambu berkata walaupun Kinabatangan ialah sebuah destinasi terkenal seluruh dunia untuk eko pelancongan, penukaran hutan untuk ladang kelapa sawit baharu tidak berkurang.

Katanya penukaran hutan di Kinabatangan pada masa lepas dikenal pasti sebagai isu utama dihadapi oleh hidupan liar di kawasan itu.

Menurutnya jaminan membekukan pembangunan baharu di kawasan itu telah diambil semasa Kolokium Hidupan Liar Sabah beberapa tahun lepas dan sebahagian dalam dokumen pengurusan seperti Pelan Tindakan Sabah untuk Gajah dan Orang Utan.

Bagaimanapun, Laurentius berkata analisis terbaru menunjukkan bahawa lebi hbanyak tanah sedang ditukar setiap tahun di Kinabatangan.

Beliau berkata pihaknya mengakui fakta penyelesaian segera dan paling mendesak adalah menangkap dan memindahkan hidupan liar ke kawasan berhampiran Sanktuari Hidupan Liar Hilir Kinabatangan.

"Usaha memindah kumpulan gajah telah dilaksanakan di beberapa kawasan di negeri ini sejak beberapa tahun lepas, tetapi perlu disedari ia bukan penyelesaian untuk tempoh jangka panjang.

"Sebagai contoh, kos memindahkan sembilan gajah di Kampung Sukau adalah antara RM100,000 hingga RM200,000 dan ia juga mewujudkan tekanan kepada gajah yang dipindahkan," katanya.

Sehubungan itu, beliau menggesa semua syarikat perladangan khususnya sekitar Kampung Sukau membangunkan Pelan Induk Ruang yang akan menghormati koridor gajah. - BERNAMA