KOTA MARUDU - Raja Muda Perlis Tuanku Syed Faizuddin Putra Jamalullail menasihati semua pelajar agar sentiasa menyedari tangggungjawab mereka terhadap diri, agama, keluarga, guru, sekolah, masyarakat dan negara.

Baginda bertitah, sebagai pewaris kepimpinan negara, pelajar mempunyai tanggungjawab dan peranan besar yang perlu dipikul selain mempersiapkan diri mulai sekarang bagi memikul tugas berkenaan.

"Jagalah kebersihan diri sama ada fizikal, mental mahupun rohani dan sentiasa mengamalkan nilai-nilai murni. Bersedialah meningkatkan ilmu dan
kemahiran ... intelek yang tinggi akan dapat melepasi belenggu pemikiran jumud dan mampu berfikir di luar pemikiran biasa," titah baginda pada Majlis Titian Kasih Anjuran Yayasan Tuanku Syed Putra (YTSP) di SMK Kota Marudu di sini hari ini.

Turut berangkat ke majlis itu Raja Muda Perlis Tuanku Hajah Lailatul Shahreen Akashah Khalil dan hadir sama Anggota Dewan Undangan Negeri kawasan Tandek Datuk Anita Baranting serta Pengetua SMK Kota Marudu Denis Gompion.

Tuanku Syed Faizuddin juga menasihatkan pelajar supaya berpegang kepada agama dan akidah kerana ia mampu menjauhkan diri seseorang daripada melakukan perkara yang tidak berfaedah.

Titah baginda, pelajar juga perlu menyayangi dan menghormati ibu bapa kerana Islam meletakkan pengiktirafan tertinggi kepada kedua-dua ibu bapa selepas hubungan manusia dengan Allah SWT manakala bagi pelajar bukan Islam, menghormati ibu bapa merupakan amalan mulia, bermoral dan dianjurkan agama masing-masing.

"Patuhilah hasrat dan cita-cita keluarga untuk menjadi seorang yang berpendidikan dan bermoral tinggi di samping menjaga nama baik keluarga.
Hormatilah para guru yang boleh diibaratkan seperti ibu dan ayah ketika di sekolah," titah baginda.

Pada majlis berkenaan, baginda turut merasmikan Menara Jam SMK Kota Marudu serta sukan permainan Wood Ball Peringkat Negeri Sabah. - BERNAMA