KUALA LUMPUR - Kementerian Kesihatan memaklumkan kes demam denggi yang dilaporkan di seluruh negara mengalami peningkatan berturut-turut sejak lima minggu lalu.

Ketua Pengarah Kesihatan, Datuk Dr. Noor Hisham Abdullah berkata, pada minggu lalu sahaja iaitu dari 25 hingga 31 Mei 2014 sebanyak 1,755 kes denggi dilaporkan di seluruh negara.

"Jumlah keseluruhan kes denggi dari 1 Januari 2014 hingga 31 Mei lalu mencecah 36,825 kes iaitu peningkatan sebanyak 254 peratus kes denggi berbanding yang dilaporkan dalam tempoh sama tahun lalu iaitu sebanyak 10,401 kes," katanya melalui satu kenyataan media hari ini.

Noor Hisham berkata, kematian akibat kes denggi sejak Januari lalu juga terus meningkat dengan sebanyak tiga lagi kes kematian disebabkan wabak itu dilaporkan minggu lalu.

Menurutnya, tiga yang maut tersebut seorang lelaki berusia 48 tahun di Kedah, seorang kanak-kanak berusia 2 tahun di Melaka dan lelaki berusia 45 tahun di Negeri Sembilan.

Kata beliau, jumlah keseluruhan kes kematian akibat denggi yang dicatatkan sejak 1 Januari lalu sebanyak 72 kematian berbanding cuma 10 kematian dalam tempoh sama pada 2013.

Sehubungan itu, beliau meminta orang ramai supaya memastikan rumah mereka bebas nyamuk denggi selepas pulang daripada percutian musim sekolah nanti.

Orang ramai diminta memusnahkan tempat pembiakan aedes seperti bekas simpanan air, kolah mandi, pasu bunga dan takungan air yang berpotensi membiakkan nyamuk.

"Orang juga diminta berwaspada terhadap destinasi yang mereka tujui sama ada ia berisiko denggi. Maklumat ini boleh diperoleh melalui laman web http://idengue.remotesensing.gov.my/idengue/index.php#," katanya. - mynewshub.my