KUALA TERENGGANU - Lemas mencatatkan kes tertinggi daripada keseluruhan 198 kes carilamat direkodkan oleh Agensi Penguatkuasaan Maritim Malaysia (APMM) Wilayah Timur sejak 2006 hingga Mei tahun ini.

Pengarah Operasi APMM Wilayah Timur, Kapten Maritim Yusof Ali, berkata daripada kendalian 198 kes carilamat itu, sebanyak 475 nyawa telah berjaya diselamatkan daripada 606 orang dalam operasi sepanjang hampir lapan tahun di perairan pantai timur Malaysia itu.

"Kes lemas mencatatkan kejadian kes yang paling tinggi iaitu 75 kes, dikuti dengan kejadian kapal rosak 39 kes, karam 22 kes, orang jatuh laut 22 kes dan bakinya lain-lain (40 kes).

Malah dari Januari hingga Mei tahun ini, beliau berkata jumlah kes lemas mencatatkan lapan kes dari 14 kes carilamat yang dijalankan meliputi di perairan ketiga-tiga negeri (Kelantan, Terengganu dan Pahang)," katanya kepada pemberita selepas merasmikan Program Latihan Mencari dan Menyelamat (Sarex) APMM kali kelapan di Pangkalan APMM di sini hari ini.

Yusof berkata, kurangnya kesedaran dalam memastikan aspek keselamatan diri semasa berada di laut mahupun pantai antara punca penyumbang kehilangan nyawa dan harta benda di laut saban tahun.

Malah, katanya perairan pantai timur sememangnya tidak akan lari dari menghadapi musim tengkujuh dengan keadaan angin yang boleh mencapai kelajuan sehingga 80 knot dan ombak setinggi enam meter.

Sehubungan itu, Yusof berkata selain tugasan menjalankan operasi carilamat, pihaknya juga melaksanakan program pencegahan yang menyentuh penjagaan keselamatan semasa di laut kepada golongan sasar.

"Program ini dijalankan di kawasan perkampungan nelayan di mana majoriti penduduknya adalah pengguna maritim. Dalam program ini, APMM akan memberi pemahaman tatacara dan aspek keselamatan diri di laut. Maka sedikit sebanyak ia juga boleh menyedarkan pengguna akan kewujudan dan fungsi APMM juga," katanya.

Katanya, APMM juga telah diletakkan dibawah penyelarasan panggilan "Malaysia Emergency Response Services (MERS)" 999 bersama Polis, Bomba, Hospital dan Jabatan Pertahanan Awam yang juga satu saluran baru kepada pihak APMM dalam usaha membantu carilamat.

Pada program tahunan latihan carilamat yang diadakan selama lima hari mulai Ahad, sebanyak 17 agensi kerajaan tempatan terlibat dimana seramai 80 anggota termasuk anggota APMM Tok Bali Kelantan dan APMM Kuantan Pahang hadir. - BERNAMA