RIO DE JANEIRO - Perosak harta benda membakar replika Piala Dunia setinggi enam meter yang terletak beberapa kilometer dari lokasi pasukan Brazil akan ditempatkan untuk temasya bulan depan, menurut pegawai di bandar Teresopolis.

"Usaha akan dilakukan bagi mencari dalang perbuatan vandalisme ini supaya mereka tidak terlepas daripada hukuman," menurut Datuk Bandar Teresopolis dalam satu kenyataan.

Serangan terhadap replika piala itu bukan yang pertama terhadap simbol berkaitan Piala Dunia di Brazil. Bola sepak besar serta maskot Fuleco turut dirosakkan.

Tahun lalu, lebih sejuta orang berhimpun di jalanan di beberapa bandaraya Brazil bagi membantah perbelanjaan untuk temasya itu serta kurangnya peruntukan untuk perkhidmatan awam. - Reuters