KUALA LUMPUR - Kejadian jalan mendap di persimpangan lampu isyarat Jalan Imbi berhampiran Jalan Pudu di sini tiada kaitan dengan projek Mass Rapid Transit Corporation Sdn Bhd (MRT Corp).

MRT Corp dalam satu kenyataan media menegaskan, laluan projek pembinaan MRT Sungai Buloh – Kajang tidak melalui kawasan kejadian tersebut.

"MRT Corp ingin memberi makluman berkenaan kejadian mendapan jalan di persimpangan Jalan Pudu – Jalan Imbi – Jalan Hang Tuah pagi ini. MRT Corp ingin menyatakan bahawa kejadian tersebut tiada kaitan sama sekali dengan Projek MRT.

"Dewan Bandaraya Kuala Lumpur (DBKL) dan polis telah menutup jalan terlibat dan membuat lencongan trafik di kawasan Bukit Bintang. MRT Corp ingin menasihati pengguna jalan raya supaya patuh kepada semua arahan papan tanda lalu lintas," kata kenyataan itu hari ini.

Media hari ini melaporkan sebuah terowong bawah tanah yang sedang dalam pembinaan di persimpangan lampu isyarat Jalan Imbi berhampiran Jalan Pudu di sini, runtuh pukul 10.38 pagi tadi menyebabkan laluan di situ jerlus sepanjang hampir 19 meter.

Dua jentera bomba bersama 12 anggota dari Balai Bomba dan Penyelamat Jalan Hang Tuah dikejarkan ke lokasi kejadian untuk kerja-kerja menyelamat, namun tiada sebarang laporan mengenai mangsa terperangkap atau kemalangan jiwa. - mynewshub.my