KUALA LUMPUR - Atlet berbasikal trek, Fatehah Mustapa amat teruja apabila diumum sebagai pembawa Jalur Gemilang pada upacara perasmian Sukan Komanwel Glasgow, 23 Julai depan.

"Saya rasa amat gembira dan berbangga apabila dipilih sebagai pembawa Jalur Gemilang. Saya tidak menyangka akan dipilih menggantikan Datuk Lee Chong Wei," kata pelumba berusia 25 tahun dari Terengganu itu ketika dihubungi Bernama hari ini.

Jaguh berbasikal trek wanita itu dipilih menggantikan Chong Wei yang tidak dapat beraksi dalam Sukan Komanwel selepas mengalami kecederaan pangkal paha semasa beraksi pada Terbuka Indonesia bulan lepas.

"Saya amat teruja dengan peluang yang diberikan kepada saya yang pertama kali akan beraksi dalam Sukan Komanwel," katanya.

Mengenai penampilan sulungnya di Sukan Komanwel, Fatehah berkata beliau akan melakukan yang terbaik.

"Saya menjadi pelumba trek wanita Malaysia pertama bertanding dalam Sukan Komanwel dan saya berharap dapat memenangi pingat khususnya dalam acara kegemaran saya, keirin atau 500m ujian masa," katanya.

Selain acara keirin dan 500m ujian masa, Fatehah juga akan mengambil bahagian dalam acara pecut.

"Segala persiapan sudahpun di buat dan saya sudah bersedia. Saya cuma harap tidak mengalami masalah kesihatan semasa di sana (Glasgow)," katanya.

Sebelum ke Sukan Komanwel, Fatehah berjaya meraih pingat perak dalam acara keirin dalam Kejohanan siri ketiga Piala Dunia di Aguascalientes, Mexico pada Januari lepas.

Beliau turut meraih pingat gangsa dalam acara 500m ujian masa pada Kejohanan Berbasikal Asia di Kazakhstan bulan lepas.

Setakat bulan Jun, Fatehah berada pada ranking kelima dunia dalam acara keirin wanita.

Fatehah bersama-sama skuad berbasikal trek negara akan berangkat ke Glasgow, Scotland dari pusat latihan mereka di Melbourne, Australia, Khamis ini. - BERNAMA