KUALA LUMPUR - Akta Orang-Orang Papa 1977 tidak sepatutnya digunakan sebagai instrumen untuk `memenjarakan’ golongan gelandangan, dakwa Ahli Parlimen Serdang, Dr. Ong Kian Ming.

Dakwanya, di bawah akta itu golongan gelandangan akan diletakkan di pusat jagaan sehingga tiga tahun dan hanya dibenarkan keluar awal jika telah mempunyai pekerjaan atau ada orang yang mahu menjaga mereka.

“Pegawai kebajikan pula boleh mencadangkan kepada majistret supaya tempoh gelandangan di pusat jagaan dilanjutkan tiga tahun lagi. Ini bermaksud seorang gelandangan boleh `ditahan’ tanpa kerelaan sehingga enam tahun.

“Ramai menjadi gelandangan tidak mempunyai pekerjaan tetap atas banyak sebab dan putus hubungan dengan ahli keluarga. Untuk menghendaki mereka mencari pekerjaan tetap dan rumah sebelum boleh `dibebaskan’ dari pusat jagaan tidak adil dan tidak boleh diterima,” dakwanya melalui satu kenyataan media hari ini.

Kian Ming berkata, nasib gelandangan yang `ditahan’ di pusat jagaan itu lebih teruk daripada seorang banduan di penjara kerana tidak memerlukan syarat mempunyai pekerjaan sebelum boleh dibebaskan.

Kian Ming mendakwa, `menahan’ seorang gelandangan di pusat jagaan tanpa kerelaan adalah pelanggaran hak mereka dan merupakan satu perbuatan jenayah yang perlu dipertikaikan. - mynewshub.my

&nbsp;