KUALA LUMPUR - Ahli Parlimen Serdang DAP, Dr. Ong Kian Ming mendakwa Suruhanjaya Pilihan Raya (SPR) seolah-olah mahu memperlahankan pendaftaran pengundi baharu dengan tidak memperbaharui status pembantu pendaftar (AROs) untuk wakil-wakil parti politik.

Beliau mendakwa, perkara itu boleh dilihat apabila hampir semua AROs DAP tidak diperbaharui status mereka menyebabkan wakil parti tersebut tidak dapat melakukan pendaftaran untuk pengundi baharu.

"Kami tidak dapat mengelak daripada memikirkan langkah SPR itu sengaja mahu memperlahankan penambahan pengundi baharu memandangkan kebanyakan mereka di kawasan bandar yang menyokong pakatan.

"Ini bermakna kurang tekanan untuk SPR menambah kerusi Parlimen dan DUN nanti," dakwanya melalui satu kenyataan media hari ini.

Sehubungan itu, Kian Ming menggesa SPR memperbaharui status AROs untuk parti politik dan mengambil tindakan ke atas mana-mana AROs yang menyalahgunakan status itu untuk membuat pendaftaran palsu.

Dakwanya, hanya dengan bantuan AROs parti politik lebih ramai pengundi baharu akan mendaftar sebagai pengundi pada pilihan raya seterusnya. - mynewshub.my

&nbsp;

&nbsp;