KUANTAN - Lebih 2,000 peserta dari dalam dan luar negara dijangka mengambil bahagian dalam acara Brooks Kuantan Half Marathon sejauh 10 dan 21 kilometer di sini Ahad ini.

Pengerusi Jawatankuasa Pelancongan dan Kebudayaan Pahang Mohd Sharkar Shamsudin berkata, acara yang julung kali diadakan di bandar Kuantan itu merupakan usaha mempromosi pelancongan di Pahang.

"Sebanyak 10 kategori akan dipertandingkan melibatkan kategori lelaki dan wanita terbuka, dan lelaki dan wanita veteran.

"Manakala larian bagi 21 kilometer juga akan melibatkan kategori lelaki dan wanita terbuka, veteran serta lelaki dan kategori wanita antarabangsa," katanya kepada pemberita di sini, hari ini.

Menurutnya untuk kategori 21 kilometer lelaki dan wanita antarabangsa, seramai 38 peserta lelaki dan 14 peserta wanita telah mengesahkan penyertaan.

Katanya, acara larian berkenaan akan bermula dari Taman Teruntum melalui Telok Chempedak, Taman Gelora, Jambatan Kuantan, perkampungan nelayan Tanjung Lumpur, Masjid Negeri Sultan Ahmad Shah dan bangunan lama Jalan Besar.

Beliau berkata, pemenang larian itu akan menerima hadiah wang tunai dengan jumlah keseluruhan RM9,820 di samping sijil penyertaan dan pingat. - BERNAMA