KUALA LUMPUR - Peserta berasal dari Kedah, Masya diumumkan sebagai juara pertandingan Ceria Popstar 2 yang disiarkan secara langsung dari Studio Perbadanan Kemajuan Filem (Finas), di sini, Jumaat.

Masya atau nama sebenar Siti Nur Masyitah,14, membawa pulang hadiah wang tunai RM20,000, percutian 3 hari 2 malam di atas Cruise tajaan Malaysian Harmony Tour and Travel, jam tangan Puma dan trofi.

Dalam konsert akhir itu, Masya yang juga anak didik kepada penyanyi Hazama membawa lagu Di Pintu Syurga pada pusingan pertama dan Teman Bintang pada pusingan kedua yang juga merupakan lagu baharu.

Sementara tempat kedua dimenangi oleh Iqbal, 15, dengan menyanyikan lagu Matahariku dan Bahagiamu Deritaku.

Dia membawa pulang wang tunai RM15,000, penginapan di Holiday Villa 3 hari 2 malam, jam tangan Puma dan trofi.

Sementara itu tempat ketiga dan keempat dimenangi oleh kumpulan JoMeGo dan Erissa dengan masing-masing membawa pulang wang tunai RM10,000 dan RM5,000.

Acara ini dihoskan oleh Nabil Ahmad.

Pada pertandingan akhir ini jumlah markah dikira 70 peratus daripada juri profesional, manakala 30 peratus daripada khidmat pesanan ringkas (SMS) orang ramai.

Juri profesional terdiri daripada penyanyi dan pelakon Datuk AC Mizal, Johan (Raja Lawak) dan Aaron Aziz.

Malam kemuncak akhir itu turut dimeriahkan dengan persembahan Hafiz, Hazama, Akim dan Stacy.

Ceria Popstar 2 bersiaran setiap Jumaat pada pukul 9 malam di saluran Astro Ceria, Astro Prima dan Astro Maya HD. - <strong>mStar</strong>