KUALA LUMPUR - Wanita PAS Wilayah Persekutuan membuat laporan polis ke atas ulama muda, Mohd. Radzi Othman kerana didakwa mengelar wanita yang menyertai perhimpunan haram di ibu negara pada 1 Mei lalu seperti pelacur.

Ketua Dewan Muslimat PAS Wilayah Persekutuan, Nuridah Salleh mendakwa, ulama muda itu membuat kenyataan tersebut dalam laman Facebook baru-baru ini.

"Beliau menggelarkan para muslimat yang turun berdemonstrasi dalam himpunan anti Cukai Barangan dan Perkhidmatan (GST) tempoh hari sebagai pelacur.

"Laporan polis dibuat di Balai Polis Sentul Kuala Lumpur," katanya melalui satu kenyatan media hari ini.

Sehubungan itu, Nuridah turut mendesak Radzi membuat permohonan maaf secara terbuka dan menarik balik kenyataan tersebut.

"Tindakan undang-undang akan diambil sekiranya tuntutan itu tidak dipenuhi," katanya.

Beberapa media pro-pembangkang baru-baru ini mendakwa Radzi menyamakan muslimah bertudung yang menyertai protes sama dengan pelacur golongan atasan dalam entri laman Facebooknya atas nama 'Abu Amru Radzi Othman' pada Jumaat lalu.