KUALA LUMPUR - Pakar siasatan kemalangan daripada Pertubuhan Penerbangan Awam Antarabangsa (ICAO) tiba di Ukraine pada hujung minggu lepas untuk membantu rakan sejawat di Ukraine bagi menjalankan siasatan rasmi nahas pesawat Malaysia Airlines (MAS) Penerbangan MH17.

Menurut kenyataan ICAO, pakar berkenaan akan memberikan panduan dan aspek yang relevan dengan Konvensyen Penerbangan Awam Antarabangsa dan Lampiran 13 Konvensyen (Penyiasatan Kemalangan Pesawat dan Kemalangan).

Katanya konvensyen itu akan membantu dalam misi mencari maklumat dan memastikan semua bukti dipertimbangkan secara terperinci untuk menentukan bagaimana pesawat itu dan 298 penumpang dan anak kapal terhempas secara tragik pada Khamis lalu, Presiden Majlis ICAO Dr Olumuyiwa Bernard Aliu berkata dalam kenyataan itu, pakar-pakar akan respons kepada gesaan untuk membantu daripada Biro Kebangsaan Kemalangan dan Penyiasatan Kemalangan Pesawat Awam Negara.

Beliau juga menggalakkan semua Anggota Negara ICAO agar segera membantu keluarga mangsa MH17, dengan memberikan perkhidmatan dan menyalurkan maklumat yang perlu.

MH17 sedang dalam penerbangan dari Amsterdam ke Kuala Lumpur ketika ia terhempas di timur Ukraine berhampiran sempadan Rusia. Ia membawa 283 penumpang dan 15 anak kapal.

Pihak berkuasa Ukraine percaya pesawat Boeing 777 itu telah ditembak jatuh.

MH17 berlepas dari Amsterdam pada 12.15 tengah hari (waktu Belanda) Khamis dan dijadual tiba di Kuala Lumpur pada 6.10 pagi (waktu Malaysia) Jumaat. - BERNAMA