PELAKON Johan As'ari tidak berniat mahu bergerak sendiri selepas kontraknya dengan syarikat pengurusannya iaitu Wire Fame Entertainment (WFE) Sdn Bhd, tamat tidak lama lagi. Sebaliknya jejaka 28 tahun ini memilih untuk terus menyambung kontrak sekaligus menyerahkan soal perjalanan kerjaya lakonannya dengan syarikat tersebut.

WFE merupakan syarikat milik bersama pelakon dan pelawak Zizan Razak dan bekas pengurusnya, Marina Juki.

"Kontrak saya dengan WFE akan tamat tidak lama lagi. Tapi saya akan sambung. Bagi saya selama tiga tahun bernaung dibawahh WFE, saya tidak mempunyai masalah dengan pihak pengurusan.

"Bahkan saya bersyukur kerana WFE sentiasa berada di belakang saya tidak kira sama ada semasa saya berada di puncak mahupun dikaitkan dengan beberapa isu dan kontroversi sebelum ini. Perjalanan karier saya semakin lama semakin baik selama berada di bawah pengurusan mereka", ujarnya ketika ditemui di set penggambaran filem 'Juvana 2' bertempat di Plan X Club, Jalan Doraisamy, Kuala Lumpur semalam.

Sementara itu, Johan yang turut diminta mengulas mengenai konflik juga isu yang melibatkan beberapa artis dibawah WFE yang membuat keputusan keluar dari syarikat tersebut berkata,

"Saya tak mahu komen banyak tentang perkara itu. Bagi saya, saya berpegang pada tiga perkara, minat disiplin dan pengurusan diri. Kalau mereka tak nak terus bersama pengurusan bermakna mereka tiada minat. Tepuk dada tanya selera", tuturnya.

Mengenai file Juvana 2 pula, sekual garapan pengarah Faisal Ishak ini mengisahkan bagaimana Daim (Zahiril Adzim), Botak dan Ayam (Adam Shah) menghadapi liku-liku dan menyesuaikan diri mereka semua diluar sebaik sahaja hukuman mereka berakhir.

"Bagi saya, cabaran kali ini ialah saya berlakon dengan barisan pelakon hebat. Kami banyak bermain dengan emosi dan konflik.

"Saya yakin antara babak yang paling dinanti-nantikan penonton ialah babak pergaduhan antara Daim dan Botak", katanya.

Perkembangan lain, Johan baru saja selesai menjalani penggambaran filem 'Tujuh' terbitan Grand Brilliance. Dia jua bakal membintangi sebuah lagi filem berjudul 'Kanang Anak Langkau'. Selain itu dia akan sibuk di set penggambaran drama 'Udin Glamor Balik Kampung' (musim kedua) untuk saluran RTM dan sebuah lagi drama bersiri 13 untuk terbitan TV Al-Hijrah. - <strong>Malaysian Digest</strong>