&nbsp;

&nbsp;

KUALA LUMPUR -- Naib Pengerusi DAP yang juga anggota Parlimen Seputeh Teresa Kok Suh Sim hari ini mengaku tidak bersalah di Mahkamah Sesyen di sini terhadap pertuduhan menghasut berhubung satu video kontroversi sempena Tahun Baharu Cina yang lalu.

Klip video bertajuk 'Teresa Kok Onederful Malaysia CNY 2014' itu diterbitkannya pada 1 Feb lepas.

Kok, 50, didakwa melakukan kesalahan itu di sebuah unit Apartmen Putra Ria, Jalan Bangsar, Brickfields, pada kira-kira pukul 9 pagi, 1 Feb.

Dia menghadapi pertuduhan itu mengikut Seksyen 4(1)(c) Akta Hasutan 1948 yang jika disabitkan kesalahan boleh didenda tidak melebihi RM5,000 atau penjara tidak melebihi tiga tahun atau kedua-duanya.

Kok yang diwakili lima orang peguam, diketuai Datuk Param Cumaraswamy, menganggukkan kepala tanda faham akan pertuduhan yang dihadapinya serta lampiran transkrip terjemahan dalam Bahasa Melayu mengenai perkataan-perkataan yang didakwa berunsur menghasut itu.

Hakim Norsharidah Awang menetapkan 9 Jun untuk pengurusan kes dan memerintahkan empat hari bermula 2 Sept depan untuk perbicaraan kes.

Param Cumaraswamy memohon kepada mahkamah agar anak guamnya diberikan bon peribadi sementara menantikan perbicaraan kes itu.

Seorang lagi peguam S.N Nair berhujah bahawa jaminan peribadi memadai kerana anak guamnya tidak mungkin melarikan diri ataupun tidak hadir di mahkamah.

Bagaimanapun, Timbalan Pendakwa Raya Muhamad Iskandar Ahmad meminta mahkamah menetapkan satu jaminan yang munasabah untuk menentukan kehadiran tertuduh di mahkamah.

Norsharidah menetapkan jaminan sebanyak RM4,000 dengan seorang penjamin.

Sementara itu, Muhamad Iskandar memberitahu mahkamah bahawa pihak pendakwaan bercadang memanggil 10 hingga 15 saksi semasa perbicaraan nanti.

Mengikut Perlembagaan Persekutuan, seseorang wakil rakyat boleh kehilangan haknya jika mahkamah menjatuhi hukuman denda lebih daripada RM2,000 atau penjara lebih setahun terhadap sebarang kesalahan undang-undang. -- BERNAMA

<a href="http://mynewshub.my/wp-content/uploads/a64842ed3832fd910dcf8de5b75c33b3.jpg"><img class="aligncenter size-medium wp-image-267148" src="http://mynewshub.my/wp-content/uploads/a64842ed3832fd910dcf8de5b75c33b3-300x180.jpg" alt="a64842ed3832fd910dcf8de5b75c33b3" width="300" height="180" /></a>

&nbsp;