PUTRAJAYA- Sebanyak 29 anak-anak Permata Insan terpilih untuk mengikuti lawatan ilmiah ke Arab Saudi iaitu ke Jeddah, Madinah dan Makkah selama lapan hari bermula esok.

Isteri Perdana Menteri Datin Seri Rosmah Mansor yang juga Penaung Program Permata berkata matlamat utama program adalah bagi mendedahkan mereka mengenai apa yang dipelajari mereka sejak menyertai program itu pada 2010.

<strong>"Selari dengan penekanan prinsip aqli dan naqli dalam konsep pembelajaran Permata Insan, lawatan juga diatur ke beberapa universiti tersohor dalam bidang Sains Islam. Anak-anak itu akan dibawa ke Universiti Umm Al-Qura' di Makkah, Universiti Taibah di Madinah dan Universiti King Abdul Aziz di Jeddah dan American International School di Jeddah.</strong>

<strong>"Saya berharap melalui program ini, anak-anak Permata Insan boleh menambah serta menjana ilmu mengenai sejarah Islam, Sains dan Matematik di samping membuka peluang kepada Permata Insan untuk menjalin hubungan kerjasama dengan universiti-universiti terbabit," katanya pada majlis pertemuan dan ucapan selamat jalan kepada anak-anak Permata Insan berkenaan di kediaman rasmi Perdana Menteri, Seri Perdana di sini Khamis.</strong>

Turut hadir Pengerusi Tabung Haji (TH) Datuk Abdul Azeez Abdul Rahim, Pengarah Urusan Kumpulan dan Ketua Pegawai Eksekutif TH Datuk Paduka Ismee Ismail, Naib Canselor Universiti Sains Islam Malaysia (USIM) Prof Datuk Dr Asma Ismail dan Pengarah Permata Insan Prof Datuk Dr Mizan Adiliah Ahmad Ibrahim.

Rosmah berkata peserta program itu turut berpeluang menemui tokoh Islam yang disegani seperti Imam Besar Masjidil Haram Sheikh Abdur Rahman As Sudais, mengadakan sesi bertalaqi di masjid di Madinah dan Makkah serta melawat tempat-tempat bersejarah dan menarik termasuk Menara Jam Diraja Makkah atau Abraj Al-Bait yang merupakan menara jam tertinggi dan terbesar di dunia.

Beliau berkata walaupun kerajaan Arab Saudi mempunyai peraturan yang amat ketat mengenai kanak-kanak di bawah umur 18 tahun tanpa diiringi mahram, namun lawatan yang dibiayai sepenuhnya oleh Tabung Haji itu diluluskan kerana program itu dinaungi beliau sendiri selain terdapat perjanjian persefahaman yang ditandatangani dengan Universiti Taibah pada 2010.

Lawatan ini merupakan projek perintis dan ia mungkin diulangi setahun atau dua tahun sekali berdasarkan kedudukan kewangan dan pembiayaan, serta faedah dan perkembangan positif yang diperoleh oleh peserta, katanya.

Seorang peserta yang terpilih, Ahmad Faiz Yazid, 12 tahun, berkata beliau cukup bertuah kerana diberi peluang itu yang jarang-jarang diberikan kepada golongan seusia mereka.

Beliau yang juga Presiden Pelajar Permata Insan yang menyertai program itu sejak tahun 2010 berkata lawatan itu diharap dapat memberi input-input berguna yang dapat diterapkan dalam pembelajaran apabila pulang ke tanah air nanti.

Aisyah Maisarah Abdul Razak, 12 tahun, berkata beliau teruja kerana berpeluang melawat negara berkenaan dan ingin berkongsi pengalaman yang diperoleh dengan rakan-rakan yang tidak berpeluang menyertai program itu.

Permata Insan, satu cabang Program Permata, merupakan program untuk kanak-kanak seawal usia 8 tahun yang ditubuh khas di USIM sejak 2010, bagi melahirkan bakal ilmuan pemikir Islam yang agung berteraskan al-Quran dan al-Sunnah.

&nbsp;

-- BERNAMA