RIO DE JANEIRO - Persekutuan Bola Sepak Brazil (CBF) tidak akan memperbaharui kontrak jurulatih kebangsaan Luiz Felipe Scolari, beberapa jam selepas Jerman menewaskan Argentina pada aksi final Piala Dunia 2014, awal pagi tadi, demikian menurut laporan media tempatan hari ini.

Sementara itu, Scolari berkata beliau membiarkan CBF menentukan nasibnya selepas anak buahnya tewas 0-3 dalam perebutan tempat ketiga dengan Belanda pada Sabtu lalu, sebelum dimalukan Jerman pada perlawanan separuh akhir pada Selasa lalu dengan keputusan 7-1.

Aksi pada Selasa lalu adalah kekalahan terburuk negara itu sejak perlawanan akhir menentang Uruguay pada Piala Dunia 1950.

Scolari, terkenal dengan panggilan Felipao, membantu Brazil muncul juara Piala Dunia 2002 di Jepun. Beliau mengambil alih pasukan kebangsaan pada Disember 2012, sebelum Brazil menjadi tuan rumah Piala Konfederasi. - AFP